
Η σύγχρονη αντίληψη για την ανάπτυξη επιβάλει τη διαρκή επιδίωξη για ανθρώπινες πόλεις, βιώσιμους οικισμούς και τον απόλυτο σεβασμό στο περιβάλλον, με ειδική μέριμνα στις περιοχές ιδιαίτερου φυσικού κάλους.

Είναι αυτό που αποκαλούμε αειφόρο ανάπτυξη.

Δεν είναι τυχαίο ότι στο κείμενο του Σχεδίου Ανάπτυξης του Κοινοτικού Χώρου (ΣΑΚΧ) αναφέρεται ο «χώρος» ως μια νέα διάσταση της ευρωπαϊκής πολιτικής.

«…Το χαρακτηριστικό γνώρισμα χωρικής οργάνωσης της Ευρωπαϊκής Ένωσης (ΕΕ) συνίσταται στην πολιτιστική της πολυμορφία, η οποία συγκεντρώνεται σε μικρή έκταση… Η πολυμορφία αυτή, που αποτελεί πιθανώς και έναν από τους σημαντικότερους παράγοντες ανάπτυξης της Ε.Ε., θα πρέπει να διατηρηθεί κατά τη διαδικασία της ευρωπαϊκής ολοκλήρωσης. Κατά συνέπεια, οι πολιτικές που έχουν επιπτώσεις στη χωρική οργάνωση και την οικιστική διάρθρωση της Ε.Ε. δεν θα πρέπει να οδηγούν στην εξομοίωση των τοπικών και περιφερειακών ταυτοτήτων στην ΕΕ, καθώς τα στοιχεία αυτά συντελούν στον εμπλουτισμό της ποιότητας ζωής των πολιτών της και των δύο φύλων…»

Οι πιο πάνω αναφορές οδηγούν αβίαστα σε δύο συμπεράσματα.

· Ο πολεοδομικός και χωροταξικός σχεδιασμός αποτελεί το σημαντικότερο εργαλείο στα χέρια της Πολιτείας και των θεσμοθετημένων φορέων της, τόσο σε κεντρικό όσο και σε αποκεντρωμένο επίπεδο, προκειμένου να επιτευχθεί ο στόχος της αειφόρου ανάπτυξης.

· Ο ρόλος των τοπικών κοινωνιών είναι καθοριστικός στη διαδικασία του σχεδιασμού αφού οι πολίτες δικαιούνται να γνωρίζουν και να συμμετέχουν στις αποφάσεις που τους αφορούν αλλά και επίσης να αναλαμβάνουν τις συνέπειες και τις ευθύνες των αποφάσεων τις οποίες συνδιαμόρφωσαν.

Αυτές οι απλές αλήθειες έχουν υιοθετηθεί εδώ και πολλά χρόνια απ΄ όλες τις σύγχρονες και αναπτυγμένες χώρες και στο επίπεδο της Ε.Ε. γίνεται προσπάθεια συντονισμού και ανταλλαγής εμπειριών μεταξύ των κρατών μελών, αλλά και απ΄ ευθείας μεταξύ τοπικών και περιφερειακών αρχών ακριβώς λόγω της σημαντικότητας που έχουν ως προτεραιότητες.

Στην Ελλάδα η κατάσταση είναι, λίαν επιεικώς, δυσάρεστη.
Οι ριζοσπαστικές τομές που ξεκίνησαν από τον κ. Στέφανο Μάνο και συνεχίστηκαν απ΄ τον αείμνηστο Αντώνη Τρίτση έμειναν, δυστυχώς, στη μέση.

Η Ελλάδα σχεδιάζει σήμερα το Δ΄ ΚΠΣ και στερείται ολοκληρωμένου χωροταξικού σχεδιασμού!!!

Οι συνέπειες είναι πολλαπλές και προφανείς, αλλά κυρίως, έχουν τεράστιο οικονομικό κόστος.

Πριν λίγες βδομάδες στη Μυτιλήνη, σε συνεργασία με το ΠΑΝΔΟΙΚΟ, διοργανώσαμε συνέδριο για τις ανανεώσιμες πηγές ενέργειας.

Το σημαντικότερο πρόβλημα που εμποδίζει την ανάπτυξη τους είναι η παντελής σχεδόν απουσία πρόβλεψης χρήσεων γης ανά την επικράτεια.

Κατά τα άλλα, απ΄ την 1/1/2008, η Ελλάδα θα αγοράζει «πράσινα δικαιώματα» πληρώνοντας βαρύτατο τίμημα της έλλειψης χωροταξικού σχεδιασμού.

Το παράδειγμα δεν είναι το σημαντικότερο από οικονομική άποψη αλλά είναι αρκετά χαρακτηριστικό.

Η κατάσταση δεν είναι καθόλου καλύτερη και στον τομέα του πολεοδομικού σχεδιασμού που αποτελεί και το βασικό θέμα του συνεδρίου μας.

Από τον Απρίλιο του 1985 που εγκρίθηκε το πρώτο Γενικό Πολεοδομικό Σχέδιο (ΓΠΣ) στο πλαίσιο της Επιχείρησης Πολεοδομικής Ανασυγκρότησης (ΕΠΑ) έως τις 13-06-1997 που δημοσιεύθηκε ο Ν. 2508/97 εγκρίθηκαν 395 Γενικά Πολεοδομικά Σχέδια, ενώ από τις 13-06-97 έως τον Οκτώβριο του 2005 εγκρίθηκαν άλλα 24 Γενικά Πολεοδομικά Σχέδια.

Από το σύνολο των 419 εγκεκριμένων ΓΠΣ, 117 τροποποιήθηκαν κατά τη διάρκεια εφαρμογής τους.

Σε πολλούς Δήμους ακόμη και σήμερα (περίπου 15 χρόνια μετά την έγκριση των αντίστοιχων Γενικών Πολεοδομικών Σχεδίων) βρίσκονται σε διαδικασία εκπόνησης ή και δεν έχουν ακόμα ενεργοποιηθεί Πολεοδομικές Μελέτες ή Πράξεις Εφαρμογής.

Είναι χαρακτηριστικό ότι επί 419 εγκεκριμένων Γενικών Πολεοδομικών Σχεδίων με 3 κατ’ ελάχιστον Πολεοδομικές Ενότητες σε περιοχές επεκτάσεων οι εγκεκριμένες Πολεοδομικές Μελέτες είναι 950 (846 με Προεδρικά Διατάγματα και 104 με απόφαση Υπουργού ή Νομάρχη).
Με λίγα λόγια, μετά από 20 χρόνια δεν έχει ολοκληρωθεί καν το 50% των μελετών από το σύνολο των εγκεκριμένων πολεοδομικών ενοτήτων.

Ο λόγος είναι απλός.

Με βάση τους χρόνους έναρξης - ολοκλήρωσης των θεσμοθετημένων Πολεοδομικών Μελετών, προκύπτει ότι στην καλύτερη περίπτωση ο χρόνος ολοκλήρωσης μιας Πολεοδομικής Μελέτης είναι από 3 έως 5 χρόνια από την ημερομηνία ανάθεσής της με μέσους χρόνους ανάθεσης από 6 έως 12 μήνες.

Οι προαναφερόμενοι χρόνοι καταγράφονται μόλις στο 20% των εγκεκριμένων Πολεοδομικών Μελετών μια και στην πλειοψηφία οι απαιτούμενοι χρόνοι ολοκλήρωσης των Πολεοδομικών Μελετών κυμαίνονται γύρω στα 8 έως 12 έτη.

Οι αντίστοιχοι χρόνοι ολοκλήρωσης των Πράξεων Εφαρμογής κυμαίνονται σε ελάχιστες περιπτώσεις από 2 ως 4 χρόνια ενώ κατά κανόνα οι χρόνοι αυξάνουν στα 4 έως 6 χρόνια.

Έτσι λοιπόν είναι απόλυτα φυσιολογικό ότι από ένα σύνολο περίπου 2.000 πράξεων εφαρμογής που έπρεπε να εκπονηθούν, υλοποιήθηκε μόλις το 28%.
Ανάλογη εικόνα εμφανίζεται και στις μελέτες σχεδίων χωρικής οικιστικής οργάνωσης ανοικτής πόλης (ΣΧΟΟΑΠ) όπως θα παρουσιαστεί αναλυτικά στο συνέδριο μας.

Όλη αυτή η δυσάρεστη πραγματικότητα έχει πολλαπλές αρνητικές συνέπειες για τη χώρα μας, κυρίως όμως πλήττεται καίρια η ανταγωνιστικότητα της ελληνικής οικονομίας και εξίσου καίρια το κύρος της θεσμοθετημένης Πολιτείας.

Οι αιτίες γι΄ αυτή την κατάσταση είναι πολλές και τίθενται αναλυτικά για συζήτηση  από τις εισηγήσεις που θα ακολουθήσουν.

Θέλω απ΄ την πλευρά μου να σταθώ σ΄ αυτές που θεωρώ ότι έχουν κεντρικό χαρακτήρα.

1. Το κόστος των μελετών είναι αντικειμενικά μεγάλο και επιβαρύνεται σε ποσοστό, περίπου, 60% από τη δημιουργία υποβάθρων. Σημειώνεται ότι δεν έχει υπάρξει καν μέριμνα για ενιαία υπόβαθρα μεταξύ των πολεοδομικών μελετών και του κτηματολογίου.

2. Εκκρεμούν δεκάδες εκτελεστικά διατάγματα και υπουργικές αποφάσεις, κυρίως σε ό,τι αφορά τους νόμους 2508 και 2742.

3. Χρόνια τώρα υπάρχει σε πλήρη εξέλιξη μια διαμάχη μεταξύ της διοίκησης του ΥΠΕΧΩΔΕ και του Συμβουλίου της Επικρατείας. Η διαμάχη αυτή έχει καταστήσει το θεσμικό πλαίσιο κυριολεκτικά «κινούμενη άμμο». Ιδιαίτερα η τελευταία απόφαση του ΣτΕ γύρω απ΄ τις πολεοδομικές αρμοδιότητες δημιουργεί ανυπέρβλητα, κυριολεκτικά, προβλήματα.

4. Ως αποτέλεσμα αυτής της διαμάχης το θεσμικό πλαίσιο γίνεται ολοένα και πιο δαιδαλώδες και πληθαίνουν οι ανολοκλήρωτες πλευρές του με φυσιολογικό αποτέλεσμα τις καθυστερήσεις.

5. Πάνω απ΄ όλα όμως, η βασικότερη αιτία είναι καθαρά πολιτική. Μετά το φωτεινό διάλειμμα Μάνου- Τρίτση οι πολιτικές ηγεσίες του ΥΠΕΧΩΔΕ, διαχρονικά, δε φαίνεται να έχουν συνειδητοποιήσει το μέγεθος των συνεπειών αυτής της κατάστασης. Δεν ξέρω αν η αιτία βρίσκεται, όπως ισχυρίζονται πολλοί, στη συνένωση των Υπουργείων ΔΕ και ΧΟΠ σε ενιαίο Υπουργείο ΠΕΧΩΔΕ γιατί πιστεύω έτσι κι αλλιώς σε επιτελικές κυβερνήσεις με λιγότερα υπουργεία. Η αιτία μάλλον πρέπει ν΄ αναζητηθεί στο ότι οι αποφάσεις στα πολεοδομικά και χωροταξικά ζητήματα δεν παράγουν άμεσα αποτελέσματα. Είναι τελικά ζήτημα πολιτικών προτεραιοτήτων. Ανάλογες, δυστυχώς, λογικές επικράτησαν διαχρονικά και σ΄ ένα μεγάλο μέρος αιρετών της αυτοδιοίκησης.  
Το ζήτημα είναι ότι στην κατάσταση αυτή πρέπει να μπει ένα τέλος.
Διαφορετικά θα πληρώνουμε διαρκώς συνέπειες.

Το κτηματολόγιο πέραν της σκανδαλολογίας αποτελεί ύψιστη προτεραιότητα για την ανάπτυξη της χώρας.

Αν δεν υπάρξουν τα ενιαία υπόβαθρα στα οποία έγινε αναφορά παραπάνω δεν θα τελειώσει ποτέ.

Και δεν είναι μόνο το κτηματολόγιο.

Οι καθυστερήσεις στα εκτελεστικά που αναφέρθηκαν έχουν οδηγήσει σε αδιέξοδο τα ολοκληρωμένα προγράμματα αστικού και αγροτικού χώρου με σημαντικές συνέπειες στην απορρόφηση του Γ΄ ΚΠΣ.
Από την άλλη το Δ΄ ΚΠΣ είναι διάχυτο από ενέργειες παρόμοιες με τα ολοκληρωμένα προγράμματα, που θεωρήθηκαν σύμφωνα με οδηγία της Ευρωπαϊκής Επιτροπής ως προάγγελος των δραστηριοτήτων που θα υπάρξουν σε περιφερειακό και τοπικό επίπεδο στα πλαίσια του Δ΄ ΚΠΣ.

Η κατάσταση είναι πολύ σοβαρότερη απ΄ ό,τι φαίνεται.

Γι΄ αυτό πρέπει να υπάρξει άμεση ενεργοποίηση όλων των εμπλεκόμενων με τα ζητήματα αυτά.

Η Κεντρική Ένωση Δήμων και Κοινοτήτων Ελλάδας, συλλογική έκφραση του πλησιέστερου στον πολίτη θεσμό ήταν λογικό να ενεργοποιηθεί απ΄ την πλευρά της αφού οι αιρετοί του Α΄ βαθμού τοπικής αυτοδιοίκησης βρίσκονται κυριολεκτικά αντιμέτωποι σε καθημερινή βάση με τις συνέπειες όλων αυτών των προβλημάτων.

Έτσι λοιπόν αποφασίσαμε να δώσουμε στην πολεοδομία και χωροταξία την προτεραιότητα που αξίζουν.

Α. Πραγματοποιήσαμε έρευνα καταγράφοντας για πρώτη φορά την κατάσταση στην οποία βρίσκονται οι πολεοδομικές μελέτες σε όλη την Ελλάδα. Η έρευνα αυτή θα παρουσιαστεί στη συνέχεια των εργασιών του συνεδρίου.
Β. Προχωρήσαμε στην υπογραφή μνημονίου συνεργασίας με το ΤΕΕ, όπου τα ζητήματα πολεοδομικής και χωροταξικής οργάνωσης έχουν κεντρικό χαρακτήρα.

Γ. Αναθέσαμε στο Ινστιτούτο Τοπικής Αυτοδιοίκησης την υλοποίηση ενός φιλόδοξου προγράμματος με τον τίτλο ΧΩΡΟΣ, με βασικό αντικείμενο τη δημιουργία βάσης δεδομένων, την υποβοήθηση των ΟΤΑ και τη λειτουργία ενός διαρκούς παρατηρητηρίου που θα καταγράφει και θα κωδικοποιεί τα προβλήματα σ΄ αυτούς τους τομείς.
Μεγαλύτερη όμως σημασία έχει το γεγονός ότι το Ινστιτούτο Τοπικής Αυτοδιοίκησης έχει ήδη ξεκινήσει την προετοιμασία μας για την επόμενη συνταγματική αναθεώρηση.
Η Ελλάδα δεν μπορεί να αντιμετωπίζει τα ζητήματα πολεοδομίας και χωροταξίας με τις τοπικές κοινωνίες χωρίς λόγο.

Αγωνιζόμαστε για μια αυτοδιοίκηση αρμοδιοτήτων και ευθυνών.

Αγωνιζόμαστε για μια κοινωνία της πρωτοβουλίας και της ευθύνης.

Θέλω να πιστεύω ότι το συνέδριο που ξεκινάει σήμερα θα μας δώσει συγκεκριμένες προτάσεις για το καίριο ζήτημα της πολεοδομικής και χωροταξικής οργάνωσης, κυρίως όμως, θα μας δώσει τη δύναμη να συνεχίσουμε τον αγώνα μας για μια σύγχρονη και ισχυρή χώρα.

Για μια χώρα με αποκέντρωση και αυτοδιοίκηση.

